  Наталья Тетерина 15-тӥ инвожоысен 30-тӥ куарусёнозь Удмуртиын лыдӟисьёслэн «Можгалэн жильыртӥсь чуръёсыз» элькун вожвылъяськонзы ортчоз. Ужрад Можга ёрос литературалэн нуналъёсыз улсын радъяське. Со сярысь Удмуртиысь Йӧскалык лыдӟетъюртлэн пресс-службаез ивортэ. Конкурслэн ужпумез — Можга ёрос литератураез вӧлмытон, калык пӧлын лыдӟиськонэн тунсыкъяськонэз будэтон, лыдӟетъюртъёслэсь мер интызэс юнматон Удмуртиысь Йӧскалык лыдӟетъюртлэн пресс-службаезКызьы шуэмын ивортонын, вожвылъяськонэ муниципал лыдӟетъюртъёсы ветлӥсь дышетскисьёс но студентъёс пыриськыны быгато.  Конкурслэн валтӥсь люкетэз ёрос но кар лыдӟиськонниосын мыноз. Татын соос Можга ёросысь авторъёслэсь – Григорий Даниловлэсь, Владимир Михайловлэсь, Юлия Байсаровалэсь, Владислав Кирилловлэсь, Анатолий Леонтьевлэсь, Даниил Яшинлэсь но мукетъёсызлэсь кылбуръёссэс удмурт яке ӟуч кылын лыдӟыны кулэ. Ёрос лыдӟетъюртысь ӧнерчиос куинь вормисез быръёзы но соослэсь кылбур лыдӟемзэс видео гожтыса элькун люкетэ пыриськыны келялозы. 1–31 коньывуонэ радъясьёс вуэм куриськонъёсты эскерозы, нош шуркынмонэ – толсуре вожвылъяськонлэн йылпумъян люкетэз ортчоз. Отын пыриськисьёс радъясьёсын дасям кылбуръёсты но прозаез шара лыдӟозы. Вормисьёсты кык номинациосын пусъёзы: анай кылын произведениез устоез лыдӟись но ӟуч кылэ берыктэм произведениез устоез лыдӟись. Пыриськисьёсты кылчиос, актёр ужъя ӧнерчиос, элькунысь министерствоослэн но удысэтъёслэн ыстэм муртъёссы, Йӧскалык лыдӟетъюртысь ӧнерчиос дунъялозы.  Тегъёс: Лулчеберет Можга Литература лыдӟиськонни Удмуртия гожъясьёс лыдетъюрт Йӧскалыклыдӟетъюрт  